open-index/open-wikipedia-markdown huggingface dataset:
Tõnu Endrekson

**Tõnu Endrekson** (s. 11. kesäkuuta 1979 Pärnu) on virolainen soudun olympia- ja MM-mitalisti sekä Euroopan-mestari. Hän edustaa Pärnu SK -seuraa ja on pituudeltaan 197&nbsp;cm.

Endrekson kuului Viron pariairokaksikkoon, joka saavutti olympiahopeaa Pekingissä 2008 ja sijoittui neljänneksi Ateenassa 2004. Pariaironelosessa hän sai olympiapronssia Rio de Janeirossa 2016 sekä sijoittui neljänneksi Lontoossa 2012 ja kuudenneksi Tokiossa 2021.

Endrekson on saavuttanut MM-kilpailuissa pariairokaksikossa pronssia 2007. Pariaironelosessa hän sai MM-pronssia 2005, 2006, 2015 ja 2017, sijoittui viidenneksi 2022, seitsemänneksi 2001, 2002 ja 2003 sekä kahdeksanneksi 2023. Hän on voittanut pariaironelosessa Euroopan-mestaruuden 2008, 2012 ja 2016, saanut EM-hopeaa 2011 ja EM-pronssia 2021 sekä sijoittunut neljänneksi 2020 ja viidenneksi 2022. Hän sijoittui EM-kilpailujen yksikössä viidenneksi 2010.

Endrekson on voittanut maailmancupin kilpailun pariairokaksikossa Amsterdamissa ja Luzernissa 2007 sekä pariaironelosessa Etonissa ja Luzernissa 2005 ja Zagrebissa 2021.

## Lähteet
Farm Machine

__NOTOC__
**Farm Machine** on country-yhtye Steve ’n’ Seagullsin esikoisalbumi, joka julkaistiin 11. toukokuuta 2015 levymerkillä Spinefarm Records. Se debytoi Suomen virallisen listan sijalla 7, ja pysytteli listalla yhteensä 8 viikkoa.

## Vastaanotto
Kaaoszinen Jyri Kinnari antoi albumille erinomaisen arvosanan. Hän sanoi musiikin olevan hauskaa, minkä lisäksi instrumentteja käytetään taitavasti ja kappaleiden uudistamiseen on nähty vaivaa. Imperiumin Mape Ollila antoi albumille kahdeksan tähteä kymmenestä, ja sanoi sovitusten olevan ensiluokkaisia ja ”junttimusan” yksinkertaisesti toimivan musiikillisia mieltymyksiä kaihtaen.

## Kappaleet
#
#
#
#
#
#
#
#
#
#
#
#
#

## Arvostelut
* Imperiumi.net: 
* Kaaoszine.fi: 9/10

## Lähteet
Ishigaki (1940)

**Ishigaki** () oli keisarillisen Japanin laivaston Shimushu-luokan saattaja toisessa maailmansodassa.

## Valmistus

Alus tilattiin vuoden 1937 hankinnoissa Mitsui Engineering & Shipbuilding Tamanon telakalta, missä köli laskettiin 15. elokuuta 1939. Alus laskettiin vesille 14. syyskuuta 1940 ja otettiin palvelukseen 15. helmikuuta 1941.

## Palvelus
Alus luokiteltiin saattuehävittäjäksi 1. heinäkuuta 1942. Alus torpedoitiin 31. toukokuuta 1944 Matsuwan saaren edustalla ja poistettiin alusluettelosta 10. heinäkuuta.

## Lähteet
* 
*

### Viitteet
Haojue

**Haojue** on kiinalaisen holdingyhtiö *Haojue Holdings*in hallitsema monitahoinen yritysrypäs ja Kiinan suurin kaksipyöräisten moottoriajoneuvojen valmistaja.  Haojuen kotipaikka on Guangdongin maakunnan Jiangmen, jonka ohella konsernin keskeisiä toimintoja on Jiangsun maakunnan Changzhoussa. Jiangmen on Kiinan moottoriteollisuuden keskuksia ja kiinalaisen moottoripyörätuotannon pääpaikkoja. Vuoden 2015 lopussa yhtiö ilmoitti taseekseen 12,1  miljardia juania (CNY) ja vuoden 2016 alussa Haojue-brändin arvoksi 40,6 miljardia juania (CNY). Se lukeutuu Aasian 500 kärkibrändin joukkoon. Yhtiöllä on yli 10&nbsp;000 työntekijää.

Haojuen-konsernin tuotemerkkejä ovat Haojue ja Suzuki. Valmistettavat mopot ja moottoripyörät ovat tyypilliseltä moottoritilavuudeltaan kokoluokassa 100–250&nbsp;cm³. Tuotteita viedään maailmassa yli 80 maahan tai hallintoalueelle. Haojue Holdingsin tytäryhtiö Jiangmen Dachangjiang Group Co., Ltd. (Jiangmen) on Kiinan suurin moottoripyörien valmistaja. Haojue Holdingsin yhteisyritys japanilaisen Suzuki Motor Corporationin kanssa Changzhou Haojue Suzuki Motorcycle Co., Ltd (Changzhou), on Kiinan suurin moottoripyöräteollisuuden yhteishanke ulkomaalaisen tahon kanssa.

Haojue tai sen tytäryhtiö Jiangmen Dachangjiang Group luetaan japanilaisen Hondan, intialaisen Hero MotoCorpin, intialaisen Bajaj Auton, saksalaisen BMW:n, japanilaisen Suzukin ja Yamahan ohella maailman keskeisempiin moottoripyörävalmistajiin.

## Kuvia

Kuva:Haojue HJ125-8 rear.jpg| Haojue HJ125-8 (2005).
Kuva:Haojue HJ 150-9 2012 (9233660313).jpg| Haojue HJ 150-9 -mallin moottoripyörä (2012).
Kuva:PSP Suzuki motorbikes.JPG| Haojue Suzuki -yhteisyrityksen valmistamia Suzuki-poliisimoottoripyöriä (2014).


## Lähteet

## Aiheesta muualla

*Maxtra 125GP team to change name (2009)  (motorcyclenews.com)
*
*Norkis Trading Corp., Inc. - Haojuen edustaja ja kokoonpanija Filippiineillä
Parkkiakaasia

**Parkkiakaasia** (*Acacia mearnsii*) on nopeasti kasvava, hernekasveihin kuuluva puu, joka on kotoisin Australiasta. Nykyisin se on yksi haitallisimmista vieraslajeista.

## Levinneisyys ja elinympäristö
Parkkiakaasia on kotoisin Kaakkois-Australiasta ja Tasmaniasta, mutta se on levinnyt aluksi ihmisen toimesta Pohjois- ja Etelä-Amerikkaan, Aasiaan, Eurooppaan, Tyynenmeren ja Intian Valtameren saarille, Afrikkaan ja Uuteen-Seelantiin.

Parkkiakaasiaa on istutettu, koska siitä on saatu parkkia (tanniinia) tai polttopuuta. Se on levinnyt istutuspaikoiltaan, ja sitä pidetään rikkaruohona, joka kilpailee kotoperäisten kasvien kanssa ja vähentää biologista monimuotoisuutta.

Alkuperäisellä levinneisyysalueellaan parkkiakaasia kasvaa metsissä subtrooppisen ja lauhkean ilmaston alueilla. Afrikassa laji kasvaa joutomailla, laitumilla ja rannoilla 600–1700 metrin korkeudessa. Parkkiakaasian on raportoitu sietävän vuotuisen sademäärän vaihtelua 66–228 mm. Vuotuinen keskilämpötila saa olla 15–28 °C ja pH 5.0 – 7.2. Parkkiakaasia ei kasva kovin hyvin, jos maaperä on kuiva ja köyhä.

## Ekologia
Parkkiakaasialla on tärkeä rooli ekosysteemissä sen alkuperäisillä kotiseuduilla Australiassa. Se on pioneerilaji, joka leviää nopeasti pensaspalojen tuhoamille alueille. Muiden palkokasvien tavoin se sitoo ilmasta typpeä maaperään juurikyhmyjensä bakteerien avulla.

Parkkiakaasian kukissa on erittäin typpipitoinen siitepöly, mutta ei mettä. Kukat houkuttelevat siitepölyä syöviä lintuja.

## Lisääntyminen
Parkkakaasia tuottaa runsaasti pieniä siemeniä, mutta ei levitä niitä aktiivisesti. Laji versoo juuriversoista voimakkaasti pensaspalojen jälkeen. Se myös tuottaa lukuisia versoja, jotka muodostavat tiheikköjä. Siemenet voivat pysyä elinkelpoisena jopa 50 vuotta.

## Lähteet
* 

### Viitteet
Eurooppa-neuvoston puheenjohtaja

**Eurooppa-neuvoston puheenjohtaja** johtaa Euroopan unionin (EU) jäsenvaltioiden valtion- tai hallitusten päämiehistä koostuvaa Eurooppa-neuvostoa. Eurooppa-neuvoston puheenjohtajasta käytetään toisinaan mediassa nimitystä **[[EU-presidentti]]** tai **EU:n presidentti**. Eurooppa-neuvosto ja sen puheenjohtaja olivat epävirallisia asemassa ennen Lissabonin sopimuksen voimaantuloa vuonna 2009. Tätä ennen Eurooppa-neuvoston kokouksia johti Euroopan unionin neuvoston puolen vuoden välein vaihtuvan puheenjohtajamaan valtion- tai hallituksen päämies.

Ensimmäinen Lissabonin sopimuksen mukainen pysyvä Eurooppa-neuvoston puheenjohtaja oli Herman Van Rompuy, joka aloitti tehtävässä 1. joulukuuta 2009. Vuonna 2014 puheenjohtajaksi valittiin puolalainen Donald Tusk, jota seurasi belgialainen Charles Michel vuonna 2019. Joulukuun 2024 alussa virkaan astui portugalilainen António Costa. 

## Tehtävät
Lissabonin sopimuksella muutettiin sopimusta Euroopan unionista (SEU) säätämäällä artiklassa 15 Eurooppa-neuvostosta ja sen puheenjohtajasta. Kyseisen artiklan mukaan Eurooppa-neuvoston puheenjohtajan tehtäviä ovat:
* toimiminen Eurooppa-neuvoston kokouksissa puheenjohtajana ja sen työskentelyn ohjaaminen
* huolehtiminen Eurooppa-neuvoston kokousten valmistelusta ja sen työskentelyn jatkuvuudesta Euroopan komission puheenjohtajan kanssa ja yleisten asioiden neuvoston työskentelyn pohjalta 
* yhteenkuuluvuuden ja yhteisymmärryksen helpottamiseen pyrkiminen Eurooppa-neuvostossa
* kertomuksen antaminen Euroopan parlamentille jokaisesta Eurooppa-neuvoston kokouksesta
* EU:n ulkoinen edustus yhdessä unionin ulkoasioiden ja turvallisuuspolitiikan korkean edustajan kanssa.
EU:n ulkoinen edustus on SEU artikla 15 sanamuodosta huolimatta jakautunut komission puheenjohtajan, Eurooppa-neuvoston puheenjohtajan ja korkean edustajan kesken. Esimerkiksi teollisuusmaiden G8- tai G7-ryhmässä Euroopan unionia edustavat sekä komission että Eurooppa-neuvoston puheenjohtajat.

## Puheenjohtajat
### Kiertävät puheenjohtajat

### Pysyvät puheenjohtajat

## Lähteet
Flesh to the Bone

__NOTOC__
**Flesh to the Bone** on suomalaisen punk- ja psychobilly-yhtye Flesh Roxonin esikoisalbumi. Se julkaistiin 1. maaliskuuta 2013 levymerkillä Live Nation Finland.

## Vastaanotto
Imperiumin Janne Rintala antoi albumille arvosanan 8+, ja sanoi kliseisyydestään huolimatta albumin olevan svengaava ja taitavasti sävelletty kokonaisuus ilman pahempia täytekappaleita. Soundin arvioija antoi albumille kaksi tähteä viidestä. Hän sanoi sen olevan sisällöllisesti köyhä, eikä sillä ole energiastaan huolimatta oikeasti koukuttavia kappaleita.

## Kappaleet
Kaikki kappaleet sanoittanut Nicki Rothen sekä sovittaneet Mr. Willy, Nicki Rothen ja Petri Torkell.

## Kokoonpano
* Nicky Rothen – laulu, kitara
* Ville "Mr. Willy" Mäkinen – kontrabasso
* Petri Torkell – rummut

### Tuotanto
* Rene De La Muerte – tuottaja, äänittäjä
* Timo Väänänen – äänittäjä
* Mika Jussila – masteroija
* AJ Savolainen – valokuvat
* Biffy – design

## Arvostelut
* Imperiumi.net: 8+/10
* Soundi: 

## Lähteet
Allar Raja

**Allar Raja** (s. 22. kesäkuuta 1983 Sindi, Pärnumaa) on virolainen soudun olympia- ja MM-mitalisti sekä Euroopan-mestari. Hän edustaa Kalev RC -seuraa ja on pituudeltaan 189&nbsp;cm.

Raja kuului Viron pariaironeloseen, joka saavutti olympiapronssia Rio de Janeirossa 2016 sekä sijoittui neljänneksi Lontoossa 2012, kuudenneksi Tokiossa 2021 ja yhdeksänneksi Pekingissä 2008.

Raja on saavuttanut MM-kilpailuissa pariairokaksikossa pronssia 2009 sekä sijoittunut seitsemänneksi 2011 ja kahdeksanneksi 2010. Pariaironelosessa hän on saanut MM-pronssia 2006, 2015 ja 2017 sekä sijoittunut viidenneksi 2013, 2014 ja 2022 sekä kahdeksanneksi 2007 ja 2023. 

Raja on saavuttanut EM-kilpailuissa pariairokaksikossa kultaa 2009 ja hopeaa 2010. Pariaironelosessa hän on voittanut Euroopan-mestaruuden 2008, 2012 ja 2016, saanut EM-hopeaa 2011 ja EM-pronssia 2021 sekä sijoittunut neljänneksi 2020, viidenneksi 2007 ja 2022 ja kuudenneksi 2014.

## Lähteet
Darker Side of Life

__NOTOC__
**Darker Side of Life** on punk- ja psychobilly-yhtye Flesh Roxonin toinen studioalbumi. Se julkaistiin 10. huhtikuuta 2015 levymerkillä Stupido Records.

Andy McCoy vierailee albumin kolmella kappaleella.

## Vastaanotto
Kaaoszinen Tuukka Franck antoi albumille hyvän arvosanan. Hän sanoi yhtyeen onnistuneen voittamaan menestyneen esikoisalbumin tuomat paineet sekä ”jalostuneen” ja saaneen lisää ulottuvuutta. Tamperelaisen Tomi Nordlund piti albumista, ja kehui niin ikään kappaleista löytyviä uusia elementtejä, kuten metallia, folkia ja poppia.

## Kappaleet

## Kokoonpano
* Nicky Rothen – laulu, kitara
* Jouni "Tesi" Vaara – basso, taustalaulu
* Petri Torkell – rummut
* Andy McCoy - kitara (Let's Alcohol, God Sent Me To Hell, Cocaine)

## Arvostelut
* Kaaoszine.fi: 8/10

## Lähteet
Anna Marno

**Anna Marno** (s. 23. marraskuuta 1992) on yhdysvaltalainen alppihiihtäjä, joka edustaa Steamboat Springs -seuraa.

Marno kilpaili alppihiihdon maailmancupissa ensimmäisen kerran Beaver Creekissä marraskuussa 2013. Ensimmäiset maailmancupin pisteensä hän saavutti Cortina d’Ampezzon supersuurpujottelussa tammikuussa 2016 oltuaan 30:s.

## Lähteet
Kaspar Taimsoo

**Kaspar Taimsoo** (s. 30. huhtikuuta 1987 Paide, Järvamaa) on virolainen soudun olympia- ja MM-mitalisti sekä Euroopan-mestari. Hän asuu Pärnussa ja on pituudeltaan 193&nbsp;cm.

Taimsoo kuului Viron pariaironeloseen, joka saavutti olympiapronssia Rio de Janeirossa 2016 sekä sijoittui neljänneksi Lontoossa 2012, kuudenneksi Tokiossa 2021 ja yhdeksänneksi Pekingissä 2008.

Taimsoo on saavuttanut MM-kilpailuissa pariairokaksikossa pronssia 2009 sekä sijoittunut seitsemänneksi 2011 ja kahdeksanneksi 2010. Pariaironelosessa hän sai MM-pronssia 2015 ja 2017 sekä sijoittui viidenneksi 2013 ja 2014 ja kahdeksanneksi 2007.

Taimsoo on voittanut pariairokaksikossa Euroopan-mestaruuden 2009 sekä saanut EM-hopeaa 2008 ja 2010. Pariaironelosessa hän on voittanut Euroopan-mestaruuden 2012 ja 2016, saanut hopeaa 2011 ja pronssia 2021 sekä sijoittunut neljänneksi 2020, viidenneksi 2007 ja kuudenneksi 2014.

Taimsoo saavutti nuorten MM-kilpailuissa pronssia yksikössä 2005. Hän voitti pariaironelosen maailmancupin kilpailun Zagrebissa 2021.

## Lähteet
This Was The Fucking World

__NOTOC__
**This Was The Fucking World** on suomalaisen punkyhtye The Fucking Worldin 2CD:n kokoelma-albumi, joka julkaistiin maaliskuussa 2012 levymerkillä Stupido Records.

Kappaleet on masteroinut Petri Majuri Seawolf Studiolla.

## Vastaanotto
Albumi sai pääosin negatiivisen vastaanoton. Suen Mika Penttinen sanoi kokoelman niputtavan yhtyeen turhan laaja-alaisen ja epätasaisen tuotannon, vaikka siltä onkin karsittu ääripäiden kappaleita pois. Soundin arvioija antoi albumille kaksi tähteä viidestä ja sanoi, että yhtye ei koskaan onnistunut levytetyssä tuotannossaan.

## Kappaleet

### CD 1
#
#
#
#
#
#
#
#
#
#
#
#
#
#
#
#
#

### CD 2
#
#
#
#
#
#
#
#
#
#
#
#
#
#

## Arvostelut
* Soundi: 
* Sue: *ristiriitainen*

## Lähteet
Petter Stordalen

**Petter Anker Stordalen** (s. 29. marraskuuta 1962 Porsgrunn) on norjalainen sijoittaja, kiinteistö&shy;kehittäjä ja ympäristö&shy;aktivisti, joka tunnetaan Strawberry-hotelli&shy;ketjun omistajana. Hän on yksi maailman suurimmista ”hotelli&shy;moguleista”, jonka yritysten liike&shy;vaihto on yli miljardi euroa.

Stordalen tunnetaan hotelli&shy;maailman toisin&shy;ajattelijana, joka kannattaa kestävän kehityksen mukaista liike&shy;toimintaa. *[[Financial Times|The Financial Timesin]]* mukaan ”Petter Stordalen on epä&shy;tavallinen jopa anti&shy;kapitalistiseksi miljar&shy;dööriksi”. Vaimonsa Gunhild Stordalenin kanssa hän on perustanut säätiön The Stordalen Foundation, joka tukee terveyteen, ympäristön&shy;suojeluun ja ilmaston&shy;muutoksen torjuntaan tähtääviä hankkeita.

Stordalen omistaa yhtiön nimeltä Home Invest ja toimii sen toimitus&shy;johtajana. Home Invest puolestaan omistaa yhtiön nimeltä Strawberry A/S (vuoteen 2023 nimellä Nordic Choice Hotels).

Lokakuussa 2019 Stordalen ilmoitti ostavansa osuuden Thomas Cook Nothern Europe -konsernista. Kauppaan kuuluu matkanjärjestäjä Tjäreborg.

Suomessa Strawberryllä on hotellit Clarion Hotel Aviapolis ja Glo Hotel Airport Vantaalla ja Kämp, St. George, Clarion Hotel ja Haven Helsingissä. Stordalenin kesällä 2024 Helsinki-Vantaan lentoaseman liepeille avattu kahden hotellin kokonaisuus (Clarion Hotel Helsinki Airport ja Comfort Hotel Helsinki Airport) on Suomen suurin 716 huoneellaan.

## Yksityiselämä
Stordalen avioitui lääkäri ja ympäristöaktivisti Gunhild Stordalenin kanssa 2010 Marokossa. Vaimo on vuodesta 2014 lähtien sairastanut systeemista skleroosia. Marraskuussa 2019 pari ilmoitti eroavansa. Stordalen on seurustellut vuoden 2020 keväästä lähtien ruotsalaisen ratsastajan Märta Elander Wisténin kanssa.

## Teoksia
**Salaisuuteni*. Oslo: FYM, 2016. .
**Vihdoinkin maanantai! : 10 ohjetta uljaaseen arkeen ja tavoitteiden saavuttamiseen.* Helsinki: Otava 2021. .

## Lähteet

## Aiheesta muualla
Truxtun Hare

**Thomas Truxtun Hare** (12. lokakuuta 1878 Philadelphia – 2. helmikuuta 1956 Radnor) oli yhdysvaltalainen yleisurheilija ja olympiamitalisti. Hänen päälajejaan olivat eri heittolajit, mutta hän menestyi myös kymmenottelussa.

Hare osallistui olympialaisiin kaksi kertaa, vuosina 1900 ja 1904. Vuonna 1900 Pariisissa hän saavutti hopeaa moukarinheitossa. Lisäksi Hare sijoittui kuulantyönnössä kahdeksanneksi ja jäi kiekonheitossa ilman tulosta. Seuraavissa olympialaisissa Saint Louisissa hän osallistui kymmenotteluun, josta saavutti pronssia.

Ennätyksikseen Hare teki pituushypyssä tuloksen 607 vuonna 1904, kuulantyönnössä 13,36 m ja moukarinheitossa 49,15 m; molemmat vuonna 1900.

## Lähteet
Särmäkäävät

**Särmäkäävät** (*Daedaleopsis*) ovat valkolahottajasieniä, jotka kasvavat tavallisimmin lehtipuilla. Ne ovat yksivuotisia, mutta jotkin lajit elävät yli talven ja levittävät itiöstöään vasta keväällä. Ne ovat useimmiten laakeita tai hyllymäisiä, harvoin resupinaattisia, ja ne lahottavat usein pystyyn kuolleita puita. Pillit ovat tavallisimmin kulmikkaat, sokkeloiset tai lamellimaiset. Suomesta tunnetaan kaksi lajia, pohjansärmäkääpä (*Daedaleopsis septentrionalis*), joka esiintyy enimmäkseen tunturikoivulla ja etelänsärmäkääpä (*Daedaleopsis confragosa*), jonka pääisäntänä on raita. Särmäkääpien levinneisyys kattaa Euroopan, Aasian ja Pohjois-Amerikan.

## Lähteet
Preniteeni

**Preniteeni** eli **1,2,3,4-tetrametyylibentseeni** (C10H14) on aromaattisiin hiilivetyihin kuuluva orgaaninen yhdiste. Yhdistettä voidaan käyttää orgaanisen kemian synteeseissä. Preniteeni on dureenin ja isodureenin isomeeri.

## Ominaisuudet, valmistus ja käyttö
Huoneenlämpötilassa preniteeni on väritöntä nestettä, joka on käytännöllisesti katsoen veteen liukenematonta. Yhdiste reagoi helposti elektrofiilisella aromaattisella substituutiolla. Esimerkiksi Friedel–Crafts-asylointireaktio tapahtuu preniteenille noin 35 500 kertaa nopeammin kuin bentseenille ja kloorimetylointi kloorimetyylimetyylieetterin avulla noin 850 kertaa nopeammin kuin bentseenille.

Preniteeniä esiintyy kivihiilitervassa ja ruskohiilessä. Yhdistettä valmistetaan metyloimalla ksyleeniä kloorimetaanin avulla. Reaktiossa muodostuu lisäksi dureenia ja isodureenia, joista tuote voidaan erottaa tislaamalla. Preniteeniä käytetään pienissä määrin orgaanisen kemian synteeseissä lähtöaineena.

## Lähteet
Josiah McCracken

**Josiah Calvin McCracken Jr.** (30. maaliskuuta 1874 Lincoln – 15. helmikuuta 1962 Chestnut Hill) oli yhdysvaltalainen heittolajeihin keskittynyt yleisurheilija ja olympiamitalisti.

McCracken osallistui olympialaisiin kerran, vuonna 1900 Pariisissa. Kisoista hän saavutti hopeaa kuulantyönnöstä ja pronssia moukarinheitosta. Lisäksi McCracken osallistui kiekonheittoon, jossa sijoittui lopulta kymmenenneksi.

Ennätyksikseen McCracken heitti kuulantyönnössä tuloksen 13,32 m vuonna 1898 sekä kiekonheitossa 36,37 m ja moukarinheitossa 47,24 m; molemmat vuonna 1900.

## Lähteet
Frederick Moloney

**Frederick Graham "Fred" Moloney** (4. elokuuta 1882 Ottawa – 24. joulukuuta 1941 Chicago) oli yhdysvaltalainen pikajuoksija ja olympiamitalisti. Moloney kilpaili sekä sileillä että aidatuilla pikamatkoilla.

Moloney osallistui olympialaisiin kerran, vuonna 1900 Pariisissa. Hän saavutti kisoista pronssia 110 metrin aitajuoksusta. Lisäksi Moloney osallistui myös 100 metrin juoksuun sekä 200 metrin aitajuoksuun, mutta näillä matkoilla hän ei menestynyt.

Ennätyksekseen Moloney juoksi 110 metrin aidoissa tuloksen 15.4 vuonna 1900.

## Lähteet
Lewis Sheldon

**Lewis Pendleton Sheldon** (9. kesäkuuta 1874 Rutland Yhdysvallat – 18. helmikuuta 1960 Biarritz Ranska) oli yhdysvaltalainen hyppylajeihin keskittynyt yleisurheilija ja olympiamitalisti.

Sheldon osallistui olympialaisiin kerran, vuonna 1900 Pariisissa. Hän saavutti kisoista pronssia sekä kolmiloikasta että vauhdittomasta korkeushypystä. Lisäksi Sheldon osallistui vauhdittomaan pituushyppyyn ja vauhdittomaan kolmiloikkaan, sijoittuen näissä lajeissa neljänneksi.

Ennätyksikseen Sheldon hyppäsi pituushypyssä 692 cm vuonna 1895 sekä kolmiloikassa 13,64 m vuonna 1900.

## Lähteet
Birds (Anoukin kappale)

**Birds** () on Anoukin esittämä kappale, joka edusti Alankomaita vuoden 2013 Eurovision laulukilpailussa Ruotsin Malmössä. 

Kappale kilpaili Euroviisujen ensimmäisessä semifinaalissa, jossa se sijoittui kuudenneksi ja selviytyi finaaliin. Finaalissa kappale sijoittui 26. maan joukosta 9. sijalle. 

## Lähteet
What If (Dina Garipovan kappale)

***What If*** () on Dina Garipovan esittämä kappale, joka edusti Venäjää vuoden 2013 Eurovision laulukilpailussa Ruotsin Malmössä. 

Kappale kilpaili Euroviisujen ensimmäisessä semifinaalissa, jossa se sijoittui toiseksi 156 pisteellä ja selviytyi finaaliin. Finaalissa kappale sai 174 pistettä ja sijoittui 26 maan joukosta viidennelle sijalle.

## Lähteet
InterContinental Hotels Group

**InterContinental Hotels Group PLC** (**IHG**) on brittiläinen pörssiyhtiö, joka omistaa useiden kansainvälisten hotelliketjujen tuotemerkit ja operoi ketjujen hotelleja useimmiten franchising-periaatteella. IHG:n hotelliketjuja ovat InterContinental, Holiday Inn, Holiday Inn Express, Crowne Plaza, Candlewood Suites, Even Hotels, Hualuxe, IHG Army Hotels, Hotel Indigo, Kimpton Hotels ja Staybridge Suites. Vuonna 2015 IHG oli noin 4&nbsp;800 hotellillaan maailman kolmanneksi suurin hotelliyhtiö Wyndham Worldwiden (7&nbsp;645 hotellia) ja Choice Hotels Internationalin (6&nbsp;376 hotellia) jälkeen. Huoneiden määrällä mitattuna IHG oli vuonna 2014 maailman suurin hotelliyhtiö 686&nbsp;873 huoneellaan.

## Historiaa
InterContinental-hotelliyhtiön perusti vuonna 1946 lentoyhtiö Pan American Airwaysin perustaja Juan Trippe, ja ensimmäinen InterContinental avattiin Brasilian Belémiin 1949.  Vuonna 1956 InterContinentalista tuli 300 tuhannella huoneellaan maailman suurin hotelliketju. 1970-luvun taitteessa Pan Am -konserni muun muassa rakensi Etu-Töölöön Hotelli InterContinental Helsingin yhdessä Finnairin ja OTK:n kanssa. 

Pan Am myi hotelliyhtiön japanilaiselle sijoitusyhtiö Saison Holdingille, joka puolestaan myi 40 prosentin osuuden InterContinentalista pohjoismaiselle Scandinavian Airlines -lentoyhtiölle. Kun SAS oli talousvaikeuksissa 1990-luvun taitteessa, se myi omistuksensa takaisin japanilaisille arviolta 1,5–2 miljardin Ruotsin kruunun tappiolla.

Vuonna 1998 Saison-yhtiö myi InterContinentalin brittiläisen pörssiyhtiön, olutpanimo Bass plc:n hotelliyhtiölle nimeltä Holiday Hospitality Corporation, joka omisti Holiday Inn -ketjun. Vuosituhannen vaihteen jälkeen Bass myi pois panimotoimintansa ja keskittyi hotellitoimintaan, joka vuonna 2003 koottiin IHG-yhtiön alle.

## Lähteet
UFC Fight Night: Diaz vs. Guillard

**UFC Fight Night: Diaz vs. Guillard** (*myös *'UFC Fight Night 19**'') oli [[Ultimate Fighting Championship]]in järjestämä [[vapaaottelu]]-tapahtuma. Se järjestettiin 16. syyskuuta 2009 [[Oklahoma City]], [[Oklahoma]]ssa.

==Tapahtuma==
Tapahtuman pääkamppailuna käytiin [[Nate Diaz]] vastaan [[Melvin Guillard]].

[[Carlos Condit]]in oli määrä otella [[Chris Lytle]]a vastaan, mutta Lytle joutui jättämään kamppailun väliin loukkaantumisen vuoksi. [[Jake Ellenberger]] korvasi Lytlen.

==Tulokset==


==Bonukset==
Palkitut ottelijat saivat 30 000 [[Yhdysvaltain dollari|dollarin]] bonuksen.
***Illan kamppailu**: Nate Quarry vs. Tim Credeur
***Illan tyrmäys**: Jeremy Stephens
***Illan luovutus''': Nate Diaz

## Lähteet
Steven Hill

**Steven Hill** (syntyjään **Solomon Krakovsky**) (24. helmikuuta 1922 Seattle, Washington, Yhdysvallat – 23. elokuuta 2016 Manhattan, New York City, New York) oli yhdysvaltalainen näyttelijä, joka tunnettiin parhaiten TV-sarjasta ''Kova laki'', jossa hän esitti piirisyyttäjä Adam Schiffiä kaikkiaan 229 jaksossa alkaen sarjan ensimmäisestä jaksosta ja päättyen 10. tuotantokauden viimeiseen jaksoon vuonna 2000.

Steven Hill syntyi venäjänjuutalaisen emigranttiperheen lapsena Seattlessa helmikuun 22. päivänä vuonna 1922. Hän kiinnostui näyttelijän työstä jo lapsena ja valmistuttuaan high schoolista hän palveli laivaston reservissä vuosina 1940–1941. Siviiliin päästyään hän toimi avustajana teatteriproduktioissa, muun muassa silloin vielä tuntemattoman Marlon Brandon rinnalla.
Varsinaisen debyyttinsä Hill teki 1950 Hedy Lamarrin vastanäyttelijänä elokuvassa ''Nainen ilman passia''.

1950- ja 1960-luvuilla Hill näytteli lukuisissa B-tason elokuvissa ja TV-sarjoissa, joista esimerkkinä ''Lännen Tie''. 1966 hän sai pääosan TV-sarjasta ''Vaarallinen tehtävä''. Sarjan kuvausaikataulut olisivat edellyttäneet työskentelyä myös lauantaisin, josta Hill kieltäytyi, koska lauantai on juutalaisten sapatti ja Hill ortodoksijuutalainen. Niinpä hän sai potkut sarjasta ensimmäisen tuotantokauden jälkeen. Potkujen jälkeen Hill muutti länsirannikolta New Yorkiin ja piti taukoa näyttelijäntyöstä aina vuoteen 1980 asti.

Vuonna 1990, 23 vuoden poissaolon jälkeen, Hill palasi TV-rooleihin kun hän viime hetkellä korvasi toisen näyttelijän TV-sarjassa *Kova laki*. 10 vuoteen venynyt visiitti sarjaan jäi Hillin viimeiseksi näyttelijäntyöksi.

## Lähteet
* Steven Hill IMDB.com:ssa
Hilton Worldwide

**Hilton Worldwide Holdings, Inc.** (aiemmin **Hilton Worldwide** ja **Hilton Hotels Corporation**) on yhdysvaltalainen New Yorkin pörssissä noteerattu holdingyhtiö, joka hallinnoi useita hotelliketjujen ja lomakeskusten tuotemerkkejä ja operoi näiden ketjujen hotelleja useimmiten franchising-periaatteella. Hilton Worldwide on laajentunut Conrad Hiltonin vuonna 1919 perustamasta Hilton-hotelliketjusta ja käsittää nyt 13 hotelliketjua.

Hilton Worldwide -yhtiön pääkonttori sijaitsee Virginian osavaltion Tysons Cornerissa. Vuoden 2016 puolivälissä Hilton Worldwide hallinnoi 4&nbsp;726 hotelliyksikköä yli sadassa maassa (mukaan lukien timeshare-kohteet), joissa oli yhteensä 775&nbsp;866 huonetta. Huonemäärällä mitattuna Hilton Worldwide oli vuoden 2014 alussa maailman toiseksi suurin hotelliyhtiö IHG:n jälkeen. Vuonna 2013 Hilton Worldwide luettiin *Forbes*-talouslehden selvityksessä Yhdysvaltojen 36. suurimmaksi perheyritykseksi, mutta saman vuoden lopulla se teki osakeannin listautuakseen pörssiin.

Hilton Worldwidella on hallussaan 13 hotelliketjun tuotemerkit eri markkinasegmenteille. Ne ovat Conrad Hotels & Resorts, Canopy by Hilton, Curio, Hilton Hotels & Resorts, DoubleTree by Hilton, Embassy Suites, Hilton Garden Inn, Hampton Inn, Homewood Suites, Home2 Suites, Hilton Grand Vacations sekä Waldorf Astoria Hotels & Resorts. Tammikuussa 2016 Hilton Worldwide julkisti uuden keskihintaluokan hotellibrändin, Tru by Hilton.

Blackstone Group omistaa vajaat puolet Hilton Worldwiden osakekannasta.

## Hilton-hotellit Suomessa
Hilton omisti vuosina 2001–2007 pohjoismaisen Scandic Hotels -ketjun, ja tuolloin parikymmentä Scandicin Arctialta 1998 ostamaa suomalaishotellia saattoi siis mainita olevansa osa Hiltonia. 2020-luvun puolivälissä Suomessa toimii neljä Hilton-hotellia:
* Hilton Helsinki Airport
* Hilton Helsinki Kalastajatorppa, Munkkiniemi
* Hilton Helsinki Strand, Hakaniemi
* Waldorf Astoria Helsinki, Kruununhaka

## Lähteet
Jousiammunnan Aasian-mestaruuskilpailut 2015

**Jousiammunnan Aasian-mestaruuskilpailut 2015** järjestettiin Thaimaassa 3–8. marraskuuta 2015.

## Vastakaarijousen mitalistit

## Compound-kilpailu

## Mitalitaulukko

## Lähteet
An me thymásai

**An me thymásai** (, ”Jos muistat minut”) on Déspoina Olympíoun esittämä kappale, joka edusti Kyprosta vuoden 2013 Eurovision laulukilpailussa Ruotsin Malmössä. 

Kappale kilpaili Euroviisujen ensimmäisessä semifinaalissa, jossa se sijoittui viidenneksitoista ja täten karsiutui finaalista. 

## Lähteet
Henrik Gestrin

**Lars Henrik Johan Gestrin** (26. syyskuuta 1923 Helsinki – 3. marraskuuta 2017 Helsinki) oli suomalainen yritysjohtaja ja varatuomari. Hän oli Stockmannin toimitusjohtaja 1971–1986 ja koko konsernin pääjohtaja 1986–1988. Hänen veljensä oli RKP:n kansanedustaja ja ministeri Kristian Gestrin.

Henrik Gestrin lähti 17-vuotiaana vapaaehtoisena jatkosotaan ja palveli rannikkotykistössä; hän osallistui taisteluihin muun muassa Tali-Ihantalassa ja Viipurinlahdella.

Sodan jälkeen Gestrin opiskeli oikeustiedettä Helsingin yliopistossa. Hän aloitti Stockmannin lakimiehenä 1953 ja hoiti samalla raha-asiain jaoston päällikön tehtäviä 1956–1960, oli johtaja 1961–1970 ja varatoimitusjohtaja 1969–1970, kunnes siirtyi toimitusjohtajan tehtävään 1971. Hänen johdollaan Stockmann otti käyttöön kanta-asiakaskortit ja alkoi järjestää ”Hulluja Päiviä” eli tunnettuja alennusmyyntitapahtumia. Gestrin jäi eläkkeelle vuonna 1988. Hän osallistui myös monien yritysten ja yhteisöjen hallitusten toimintaan jäsenenä ja puheenjohtajana.

## Lähteet
This Time (Monika Linkytėn ja Vaidas Baumilan kappale)

***This Time*** () on Monika Linkytėn ja Vaidas Baumilan esittämä kappale, jolla he edustivat Liettuaa vuoden 2015 Eurovision laulukilpailussa Itävallan Wienissä. 

Kappale kilpaili Euroviisujen toisessa semifinaalissa, jossa se sijoittui seitsemänneksi ja selviytyi finaaliin. Finaalissa kappale sijoittui 26. maan joukosta 18. sijalle. 

## Lähteet
Tom Grönberg

**Tom Carl Ernst Grönberg** (s. 8. marraskuuta 1941 Helsinki) on suomalainen diplomaatti ja varatuomari (1971). Hän on ollut suurlähettiläs Nairobissa ja Addis Abebassa 1983–1987, ulkoministeriön oikeudellisen osaston apulaisosastopäällikkö 1987–1990 ja osastopäällikkö 1990–1994. Hän oli suurlähettiläs   Euroopan neuvostossa 1994–1998 ja Wienissä, Ljubljanassa ja Bratislavassa 1998–2005. Grönberg on puoluetaustaltaan sosiaalidemokraatti .

## Lähteet
Make Up (televisio-ohjelma)

**Make Up** on vuonna 2010 Yle TV1-Kanavalla esitetty viihdeohjelma, jota juonsivat Nicke Lignell, Lari Halme ja Jani Toivola.

## Jaksot

## Lähteet

## Aiheesta muualla
* Twitter
* Facebook
Harjun koulu (Tampere)

**Harjun koulu** on Tampereella sijaitseva 1–6. vuosiluokkien koulu, joka kuuluu Raholan kouluun. Koulu kuuluu Kaarilan koulupolkuun Kaarilan koulun kanssa. Harjun koulutalo on neljän eri-ikäisen puutalon kokonaisuus Nokiantien varrella Raholassa. Harjun koulun paikalla toimi aluksi Ahlmanin koulu ja sittemmin vuodesta 1873 Harjun kansakoulu. Harjun vanhin koulurakennus valmistui vuonna 1862. Siihen käytettiin osia Pirkkalan ja Harjun puretuista kirkoista. Tätä silloisen Pirkkalan ensimmäistä koulurakennusta laajennettiin Wivi Lönnin piirustuksilla vuonna 1908. Vuonna 1864 pihaan valmistui toinen koulurakennus, jossa oli asuntola pitkämatkalaisille. Klassismia edustava valkea kaksikerroksinen rakennus valmistui 1925 ja viimeisin rakennus on vuodelta 2003. Koulurakennukset perusparannetaan vuosina 2025-2027. Koulun pihapiirissä on myös Tampereen toisiksi vanhin rakennus, Gaddin kappeli vuodelta 1785.

## Lähteet

## Aiheesta muualla
* Koulun verkkosivut
Matti Grönroos

**Matti Grönroos** (20. tammikuuta 1931 Turku – 4. tammikuuta 2016) oli suomalainen lääkäri, joka toimi Turun yliopiston professorina.

Grönroosin vanhemmat olivat Gustaf Aleksi Grönroos ja Katri Irene Lindholm. Hän avioitui 1956 Leena Annikki Hyryn kanssa. Grönroos tuli ylioppilaaksi Turun lyseosta 1950 ja valmistui lääketieteen lisensiaatiksi 1957. Valmistuttuaan hän toimi Turun yliopistossa useissa eri tehtävissä. Grönroos oli Turun yliopiston synnytys- ja naistentautien professori 1986–1992.

## Lähteet

## Aiheesta muualla
* 75 vuotta huomenna, Turun Sanomat
Risteysasema

**Risteysasemalla** tarkoitetaan sellaista rautatieliikennepaikkaa, josta on ratayhteys vähintään kolmeen eri suuntaan. Suomalaisia merkittäviä risteysasemia ovat esimerkiksi Kouvola, Kerava, Pieksämäki sekä Haapamäki. Risteysasema voi olla rautatieasema, seisake tai muu liikennepaikka.

## Lähteet

## Aiheesta muualla
Rihko Haarlaa

**Rihko Heikki Tapio Haarlaa** (s. 3. kesäkuuta 1939 Nummi) on suomalainen metsätieteilijä. Hän oli Helsingin yliopiston metsäteknologian professori 1984–2002 (ruotsinkielinen professuuri). Hänen tutkimuskohteensa oli metsämaaston luokittaminen ja maaston vaikutus ajoneuvojen liikkuvuuteen ja metsätöiden suorittamiseen.

## Lähteet
Marriott International

**Marriott International** on yhdysvaltalainen pörssiyhtiö, joka omistaa useita hotelliketjubrändejä ja hallinnoi niihin kuuluvia hotelleja useimmiten franchising-periaatteella. Vuonna 2016 Marriottista tuli maailman suurin hotelliyhtiö sen ostettua Starwoodin.

Yrityksen historia alkoi vuonna 1927 John Willard Marriott vanhemman perustamasta virvoitusjuomakojusta, ja yritys käsittää nyt yli 4&nbsp;000 hotellia yli 80 maassa. Vuonna 2014 Marriott International listattiin 653&nbsp;719 hotellihuoneensa perusteella maailman kolmanneksi suurimmaksi hotelliyhtiöksi InterContinental Hotels Groupin ja Hilton Worldwiden jälkeen. Vuonna 2016 Marriott sai pitkän tarjouskilpailun jälkeen haltuunsa Starwood-hotelliyhtiön, ja Marriottista tuli maailman suurin hotelliyhtiö.

Marriott Internationalin hotelliketjuja ovat Marriott Hotels, Resorts and Suites, keskihintainen Courtyard Hotels, huoneistohotelliketju Residence Inn, edullinen Fairfield Inn, timeshare-lomaosakkeita tarjoava Marriott Ownership Resorts sekä golfhotelliketju Marriott Golf. Yhtiöön kuuluu myös Renaissance- ja Ritz-Carlton-hotelliketjut. Aiemmin Marriot omisti vuoteen 2004 asti myös Ramada-hotelliketjun, jota hoitaa nyt Wyndham Worldwide. Vuonna 2014 Marriott International osti seitsemässä Afrikan maassa toimivat 116 Protea-hotellia, joissa on yhteensä 10&nbsp;148 huonetta. Vuotta myöhemmin se osti 37 kanadalaista Delta-hotellia.

Marriottin ostaman Starwoodin ketjuja ovat Sheraton, Westin, St. Regis, Le Meridien, The Luxury Collection, W Hotels, Tribute Portfolio, Design Hotels (mm. Helsingin Klaus K), Four Points, Aloft ja Element.

Marraskuussa 2018 kerrottiin Starwoodin tietojärjestelmissä tapahtuneesta tietovuodosta, joka saattaa osoittautua jopa maailman tähän asti suurimmaksi. Varkaille olisi päätynyt luottokorttitietoja, yhteystietoja ja passien numeroita vuosien ajan, jopa 500 miljoonalta asiointikerralta.

## Marriott-hotellit Suomessa
Helsingissä sijaitseva Hotel Katajanokka on Suomen ensimmäinen Marriott-ketjuun liittynyt hotelli. Se on toiminut osana Marriottin *Tribute Portfolio* -brändiä marraskuusta 2018 alkaen.

Suomen ensimmäinen Marriott-ketjulle rakennettu uusi hotelli valmistui Tampereelle, kun Courtyard by Marriott Tampere City avattiin 7.&nbsp;tammikuuta 2020. Hotelli sijoittuu Tampere-talon viereen, ja rakennukset on liitetty toisiinsa yhdyskäytävän välityksellä. Hotellissa on 11 kerrosta ja 227 hotellihuonetta, mutta ei yhtään saunaa.

## Lähteet

## Aiheesta muualla
Ágios Mýronas

**Ágios Mýronas** (, ; myös *Ágios Míron*/*Míronas*) on Kreikan kylä, joka sijaitsee Kreetan saarella. Se kuuluu hallinnollisesti Iraklionin kuntaan, Iraklionin alueyksikköön ja Kreetan alueeseen. Aiemmin kylä kuului Gorgolaḯniin kuntaan ja vuodesta 2011 lähtien Iraklionin kunnan Gorgolaḯniin kunnallisyksikköön. Kylän väkiluku on 612 (vuonna 2011).

Ágios Mýronaksen kylä sijaitsee Kreetan keskiosissa noin 18 kilometriä lounaaseen Iraklionin kaupungista. Kylä on saanut nimensä paikallisesta pyhästä, uusmarttyyri Pyhästä Myronista (300-luku), jolle myös kylän pääkirkko Pyhän Myronin kirkko on omistettu. Muita nähtävyyksiä ovat muun muassa Pyhien Apostolien (*Ágioi Apóstoloi*) ja  Pyhän Paraskevan (*Agía Paraskeví*) kirkot sekä läheiset luolat. Kylä on rakennettu kukkulalle ja sen arkkitehtuuri on pääosin perinteistä. Kylä kärsi suuria vaurioita vuoden 1856 maanjäristyksessä.

Ágios Mýronas muodostaa myös laajemman kyläyhdyskunnan (Τοπική Κοινότητα Αγίου Μύρωνος, *Topikí Koinótita Agíou Mýronos*), johon kuuluu varsinaisen Ágios Mýronaksen kylän lisäksi Xirolián kylä. Koko yhdyskunnan väkiluku on 613.

## Lähteet

## Aiheesta muualla
Lepänkäävät

**Lepänkäävät** (*Inonotus*) on monimuotoinen kääpäsuku. Sen itiöemät ovat yksivuotisia, yleensä kellertäviä. Ne elävät puiden loisina osa tappaen puun. Suomessa tunnettuja lajeja ovat muun muassa leppiin ja pähkinäpensaaseen erikoistunut lepänkääpä (*Inonotus radiatus*), haavalla elävä ketunkääpä (*Inonotus rheades*), hyötykäytöstäänkin tunnettu koivun pakurikääpä (*Inonotus obliquus*) ja jalavanpakuri (*Inonotus ulmicola*). Muualta maailmasta suvun lajeja tunnetaan kymmenittäin. Laji *[[Inonotus hispidus]]* on saarnen ja omenan loinen ja Suomessa tavattu harvinaisena Iniöstä.

Suvun yhteisenä tuntomerkkinä ovat itiöt, joiden seinämä on mikroskooppisesti katsoen huomattavan paksu. Kääpäsukujen suhteen on huomattava, että taksonomia elää DNA-tutkimusten myötä.

## Lajeja
* *Inonotus cuticularis*
* *Inonotus dryadeus*
* isokarvakääpä (*Inonotus dryophilus*)
* mokkakääpä (*Inonotus hispidus*)
* *Inonotus nodulosus*
* pakurikääpä (*Inonotus obliquus*)
* lepänkääpä (*Inonotus radiatus*)
* ketunkääpä (*Inonotus rheades*)
* jalavanpakuri (*Inonotus ulmicola*) 

## Lähteet
Supergirl (täsmennyssivu)

**Supergirl** voi tarkoittaa seuraavia asioita:

## [[DC Comics]]in luomuksia
* Supergirl, suomeksi Terästyttö, sankaritar
* Supergirl (Kara Zor-El), Teräsmiehen serkku
* Supergirl (Matrix), muodonmuuttaja toisesta universumista
* Supergirl (Linda Danvers), Maassa syntynyt enkeli
* Supergirl (Cir-El), Teräsmiehen tytär toisessa universumissa
* Supergirl, kuusiosainen sarjakuvasarja
* , *Elseworldsin* alaisuudessa julkaistu sarjakuva, joka ei sijoitu DC Universeen.
* , sarjakuva jonka päähenkilönä on Lena Thorul, Lex Luthorin teini-ikäinen sisko.

## Elokuvat ja sarjat
### Elokuvat
* Supertyttö (), vuonna 1984 julkaistu elokuva
* Supergirl - Das Mädchen von den Sternen, vuonna 1971 julkaistu saksalainen televisioelokuva
* Super, Girls!, japanilainen vuonna 2007 julkaistu dokumenttielokuva
### Sarjat
* Supergirl, vuonna 2015 alkanut televisiosarja
* Super Girl, vuonna 2004 esitetty kiinalainen laulukilpailu
* The Super Girl, vuosina 1979–1980 esitetty japanilainen rikossarja

## Musiikki
### Yhtyeet
* Super Girls, kiinalainen pop-yhtye
* Super Girls, japanilainen pop-yhtye
### Albumit
* SuperGirl, vuonna 2008 julkaistu Saving Janen pop-rock albumi
* Super Girl, vuonna 2009 julkaistu Super Junior-M:n EP
* Super Girl,  vuonna 2011 julkaistu Karan albumi
* Supergirl, vuonna 2007 julkaistu Rakhi Sawantin pop-albumi

## Muualla
* SuperGirls Championship, (nyk. *ECCW Women's Championship*) on ECCW:n naisten showpainin mestaruustapahtuma

## Katso myös
* Power Girl (Kara Zor-L), DC Comicsin luoma sankaritar
Askýfou

**Askýfou** (, myös Askífou) eli *Askýfos* (Ασκύφος) on Kreikan kyläyhdyskunta, joka sijaitsee Kreetan saarella. Se kuuluu hallinnollisesti Sfakián kuntaan, Chanián alueyksikköön ja Kreetan alueeseen. Kyläyhdyskunnan väkiluku on 394 (vuonna 2011).

Askýfou sijaitsee Askýfoun ylätasangolla noin 50 kilometriä kaakkoon Chanián kaupungista. Ylätasanko sijaitsee Lefká Óri -vuoriston eli Valkoisten vuorten itäosassa noin 730 metrin korkeudessa merenpinnasta. Kyläyhdyskunta koostuu neljästä varsinaisesta kylästä, jotka ovat Ammoudári (väkiluku 164), Goní (20), Karés (168) ja Petrés (42).

Tasanko ja kyläyhdyskunta on saanut ”kuppiin” () viittaavan nimensä tasangon muodosta. Tasangolla käytiin taistelu sfakiálaisten ja turkkilaisten välillä vuonna 1821. Tuolloin hävinneet turkkilaiset tuhosivat tasangon kylät vuonna 1823. Askýfoun tunnetuimmat nähtävyydet ovat kahden turkkilaisaikaisen linnan (*Koulés*) rauniot, jotka sijaitsevat kukkuloilla tasangon koillisosassa; sekä Karésin kylässä sijaitseva Geórgios Chatzidákiksen sotamuseo, johon on koottu alueelta löydettyä sotilaallista esineistöä 1700-luvulta toiseen maailmansotaan.

## Lähteet

## Aiheesta muualla
Askýfoun ylätasanko

**Askýfoun ylätasanko** tai *Askýfoksen ylätasanko* () on ylätasanko Kreetan saarella Kreikassa. Se sijaitsee Sfakián kunnassa Chanián alueyksikössä Lefká Óri -vuorten itäosassa noin 50 kilometriä etelään Chanián kaupungista.

Ylätasanko sijaitsee noin 730 metrin korkeudella merenpinnasta laskettuna. Sillä sijaitsevat Askýfoun kyläyhdyskunnan kylät Ammoudári, Goní, Karés ja Petrés. Tasangon halki kulkee pohjois-eteläsuunnassa Chóra Sfakíoniin ja Fragkokástelloon johtava tie, joka on yksi harvoja Lefká Órin halkaisevia teitä. Läheltä tasangon etelälaitaa saa alkunsa Ímproksen rotko.

Ylätasangon arvellaan olleen muinaisuudessa järvi. Sen nimen katsotaan tulevan siitä, että se muistuttaa muodoltaan skyfos-maljaa (). Gonín kylän läheisellä kukkulalla tasangon koillisosassa on kahden turkkilaisaikaisen linnan (*Koulés*) rauniot. Linnat rakennettiin 1800-luvulla hallitsemaan tärkeää kulkureittiä. Alueella käytiin sfakiálaisten ja turkkilaisten välinen taistelu vuonna 1821, jonka paikalliset voittivat. Turkkilaiset palasivat vuonna 1823 ja tuhosivat seudun kylät.

## Lähteet

## Aiheesta muualla
Ímpros

**Ímpros** (; myös *Ímbros*) on Kreikan kylä, joka sijaitsee Kreetan saaren lounaisosassa. Se kuuluu hallinnollisesti Sfakián kuntaan, Chanián alueyksikköön ja Kreetan alueeseen. Kylän väkiluku on 62 (vuonna 2011).

Ímpros sijaitsee Ímproksen rotkon pohjoispäässä linnuntietä noin 32 kilometriä eteläkaakkoon Chaniásta ja noin seitsemän kilometriä pohjoiseen saaren etelärannikosta. Se on rakennettu Ímproksen tasangolle, jonka pinta-ala on noin 2&nbsp;500 neliömetriä, noin 780 metrin korkeuteen merenpinnasta. Perinteisesti kylä on ollut asuttu lähinnä kesäaikaan, kun taas talvella sieltä on muutettu etelärannikolle. Ímpros kärsi usein Kreetan kansannousujen aikana, ja osmanit tuhosivat sen vuosina 1770, 1821, 1824 ja 1827. Kylä on yleinen lähtöpiste Ímproksen rotkoon suuntautuville vaelluksille. Rotkon toisessa päässä sijaitsee Komitádes.

Ímpros muodostaa myös laajemman kyläyhdyskunnan (Τοπική Κοινότητα Ίμπρου, *Topikí Koinótita Ímprou*), johon kuuluu varsinaisen Ímproksen kylän lisäksi Vraskáksen kylä. Koko yhdyskunnan väkiluku on 68.

## Lähteet

## Aiheesta muualla
Messará

**Messará** (, myös *Mesará*, Μεσαρά) on tasanko Kreetan saarella Kreikassa. Se sijaitsee saaren eteläosassa Iraklionin alueyksikön alueella.

Messará on Kreetan laajin tasanko. Sen pituus itä-länsisuunnassa on noin 50 kilometriä ja leveys pohjois-eteläsuunnassa noin 7 kilometriä. Tasangon nimi tulee sanoista *mésa* (”keskellä”) ja *óros* (”vuori”); se tarkoittaa siis ”Vuorten keskellä” olevaa tasankoa. Tasangon pohjoispuolella sijaitsevat Ída- eli Psiloreítisvuoret ja eteläpuolella Asteroúsiavuoret, jotka erottavat tasangon Libyanmerestä. Lännessä tasanko avautuu Messaránlahdelle. Tasangon halki virtaa Geropótamos-joki, joka laskee Messaránlahteen Tympákin kaupungin eteläpuolella. Tasangon pohjoisosassa sijaitsee Faneroménin tekojärvi.

Esihistoriallisella ajalla tasangon alue oli merkittävin minolaisen kulttuurin keskus pohjoisen Kreetan Knossoksen jälkeen. Tasangon länsipäässä on kukkuloita, joista yhdellä sijaitsevat muinaisen Faistoksen palatsikeskuksen rauniot ja toisella Agía Triádan asutuksen rauniot. Tasangon keskiosassa ovat antiikin aikaisen Gortynin kaupungin rauniot, ja Messaránlahden rannalla alueen muinaisen sataman Kommóksen rauniot.

Messarán tasanko on aina ollut Kreetan tärkein viljelyalue ja nykyisinkin se on suurelta osin viljelykäytössä. Siellä kasvatetaan muun muassa oliiveja ja viiniä. Tasangolla sijaitsevat muun muassa Moíresin ja Tympákin kaupungit sekä Ágioi Dékan kylä. Messaránlahden rannalla sijaitsee Mátalan kylä. Alueelta on kotoisin kreetanhevonen (myös kreetanponi, messaránhevonen).

## Lähteet

## Aiheesta muualla
Komitádes

**Komitádes** () on Kreikan kylä, joka sijaitsee Kreetan saaren lounaisosassa. Se kuuluu hallinnollisesti Sfakián kuntaan, Chanián alueyksikköön ja Kreetan alueeseen. Kylä on osa Chóra Sfakíonin kyläyhdyskuntaa. Kylän väkiluku on 53 (vuonna 2011).

Komitádes sijaitsee Ímproksen rotkon eteläpäässä noin 68 kilometriä eteläkaakkoon Chaniásta, noin 4,5 kilometriä itään Chóra Sfakíonista ja noin 1,5 kilometriä pohjoiseen saaren etelärannikosta. Se on rakennettu noin 200 metrin korkeuteen merenpinnasta. Kylän nimi viittaa sitä aiemmin asuttaneisiin varakkaisiin kauppiaisiin (*komites*), jotka rakennuttivat sinne hienoja, nykyisin paljolti raunioituneita taloja. Komitádeksen kirkko on omistettu Pyhälle Yrjölle (*Ágios Geórgios*). Se on rakennettu bysanttilaisella ajalla vuonna 1314. Lisäksi kylässä on Neitsyt Marialle (*Panagía Thymianí*) omistettu luostari, joka on perustettu noin vuonna 1500, kirkkoineen. Kylä on yleinen päätepiste Ímproksen rotkovaelluksilla.

## Lähteet

## Aiheesta muualla
Nída

**Nída** () eli **Nídan ylätasanko** (Οροπέδιο Νίδας, *Oropédio Nídas*) on ylätasanko Kreetan saarella Kreikassa. Se sijaitsee Réthymnon alueyksikön alueella saaren keskiosissa noin 20 kilometriä etelään Anógeian kaupungista ja noin 60 kilometriä lounaaseen Iraklionista.

Nída sijaitsee noin 1&nbsp;400 metrin korkeudessa Ída- eli Psiloreítisvuoriston keskellä. Ídan korkein huippu sijaitsee tasangon lounaispuolella. Tasanko on saanut nimensä vuoresta ja ilmaisusta *stin Ída*, ”Ídalla”. Tasangolle johtaa tie Anógeiasta. Tasanko on ruohikkoinen ja pääosin laidunnuskäytössä. Aiemmin se on ollut metsien peittämä.

Ídavuoren rinteessä tasangon laidalla sijaitsee niin kutsuttu Ídan luola, joka on eräs ehdokas Zeuksen syntymäpaikaksi kreikkalaisessa mytologiassa ja merkittävä minolaisaikainen kulttipaikka. Mytologiassa tasanko on myös paikka, jossa Demeter rakastui Iasioniin.

## Lähteet

## Aiheesta muualla
Lauantaiviihde

**Lauantaiviihde** on vuosina 2009–2010 Yle TV2-Kanavalla esitetty viihdeohjelma, jonka pääosissa nähtiin Esko Roine, Anna-Maija Tuokko ja Lari Halme.

## Jaksot

## Lähteet
Stift Melk

**Stift Melk** () on benediktiiniläisten perustama luostari, joka sijaitsee Melkin kaupungissa Ala-Itävallan osavaltiossa. Luostari sijaitsee Tonavan varrella kallionkielekkeellä Wachaun laakson eteläreunalla.

Luostarin paikalla sijaitsi alun perin Babenberg-suvun linna, mutta Itävallan rajakreivi Leopold II luovutti alueen Lambachin benediktiiniläismunkeille vuonna 1089.

Alkuperäinen luostarirakennus tuhoutui tulipalossa vuonna 1297. Nykyinen luostari edustaa barokkityyliä ja on rakennettu vuosina 1702–1736. Luostarista löytyy muun muassa kirkko, kirjasto, marmorisali ja luostarin historiaa esittelevä museo. Marmorisalin katon freskot esittävät muun muassa Herkulesta ottelemassa Manalan kolmipäistä koirahirviötä kerberosta vastaan. Luostaria ympäröi puutarha, jossa on paviljonki.

Renessanssisäveltäjä Jacobus Gallus (1550–1591) asui jonkin aikaa luostarissa.

## Nykypäivä

Nykyisin luostarissa asuu 30 munkkia, minkä lisäksi luostari toimii yli 900 lapsen kouluna.

Luostari on erittäin suosittu matkailukohde, ja siellä vierailee vuosittain puoli miljoonaa turistia. 

## Kuvagalleria

 kuva:Stift Melk Portal.JPG|Portti
 kuva:Stift Melk Gartenpavillon 03.JPG|Puutarhapalviljonki
 kuva:Stift Melk Marmorsaal 3.JPG|Marmorisali
 kuva:Stift Melk Kaiserstiege 03.JPG|Portaikko
 kuva:Melk - Abbey - Library.jpg|Luostarin kirjasto


## Lähteet

## Aiheesta muualla

* Luostarin kotisivut
Omalóksen ylätasanko

**Omalóksen ylätasanko** () voi viitata kahteen ylätasankoon Kreetan saarella Kreikassa:

* Omalóksen ylätasanko () Lefká Óri -vuorilla  metrin korkeudessa Omalóksen kylän luona lähellä Samarián rotkon pohjoispäätä; suurempi ja tunnetumpi Omalóksen ylätasanko.
* Omalóksen ylätasanko () Díkti-vuorella  metrin korkeudessa lähellä Káto Sýmin kylää.

## Lähteet
Selliá

**Selliá** (, ) on Kreikan kylä, joka sijaitsee Kreetan saarella. Se kuuluu hallinnollisesti Ágios Vasíleioksen kuntaan, Réthymnon alueyksikköön ja Kreetan alueeseen. Aiemmin kylä kuului Foínikaksen kuntaan ja vuodesta 2011 lähtien Ágios Vasíleioksen kunnan Foínikaksen kunnallisyksikköön. Kylän väkiluku on 316 (vuonna 2011).

Selliá sijaitsee lähellä Kreetan etelärannikkoa noin 35 kilometriä lounaaseen Réthymnon kaupungista. Kylä on perustettu noin 1200-luvulla ja rakennettu kukkulalle noin 830 metrin korkeuteen. Kylän nähtävyyksiin kuuluvat muun muassa bysanttilaisaikaiset kirkot, joista merkittävin on Pyhän Fotiksen (*Ágios Fótis*) kirkko.

Selliá muodostaa myös laajemman kyläyhdyskunnan (Τοπική Κοινότητα Σελλίων, *Topikí Koinótita Sellíon*), johon kuuluvat varsinaisen Sellián kylän lisäksi kylät Plakiás ja Soúda. Koko yhdyskunnan väkiluku on 540.

## Lähteet

## Aiheesta muualla
Ráchi

**Ráchi** (; myös *Ráhi*) on Kreikan kylä, joka sijaitsee Lefkaksen saarella noin 1,5 kilometriä sisämaahan saaren itärannikolla sijaitsevasta Nydrín kylästä. Se kuuluu hallinnollisesti Lefkaksen kuntaan, Lefkaksen alueyksikköön ja Jooniansaarten alueeseen. Aiemmin kylä kuului Elloménoksen kuntaan ja vuodesta 2011 lähtien Lefkaksen kunnan Elloménoksen kunnallisyksikköön. Kylä on osa Nydrín kyläyhdyskuntaa. Kylän väkiluku on 247 (vuonna 2011).

Ráchi tunnetaan erityisesti sen lähellä sijaitsevasta Dimosárin vesiputouksesta, joka virtaa samannimisessä rotkossa noin kaksi kilometriä kylästä luoteeseen. Ne ovat suosittu vaelluskohde Nydrístä.

## Lähteet

## Aiheesta muualla
Muurahaispuu

**Muurahaispuu** (*Cecropia peltata*) on nopeakasvuinen trooppinen puulaji, joka kuuluu muurahaispuiden sukuun. Se valtaa metsään syntyneitä aukkoja tienvarsilla, pellonreunoissa ja siellä missä puita on kaatunut.

Sitä pidetään yhtenä maailman sadasta haitallisimmasta vieraslajista.

## Ulkonäkö ja koko
Muurahaispuu kasvaa valoisissa paikoissa nopeasti 20–25 metriä korkeaksi. Rungon halkaisija on alle 50 cm, ja lehvästö on suhteellisen kapea. Kuori on punertavan harmaa. Sen lehdet ovat läpimitaltaan noin 30 cm,  pitkäruotiset, liuskoittuneet ja sormiosaiset. Rungossa on selviä poikittaisia lehtiarpia, joiden vuoksi se näyttää nivelikkäältä. Kellertävät kukat kasvavat kapeina norkkoina. 

## Lähteet